**GOLF IGRIŠČE BLED ODSLEJ V SKUPINI ELIGO**

**Ljubljana, 17. december 2013 – Sava Turizem d.d. je prodala Golf igrišče Bled, kar je v skladu s strategijo razvoja dejavnosti Turizem. Kupec blejskega golfskega igrišča je podjetje Gerrard Enterprises, ustanovitelj eminentne golf skupine Eligo, ki združuje 39 igrišč in igralce iz celega sveta, s čimer se odpirajo novi trgi tako za golf igrišče, kot tudi turistične destinacije Sava Hotels & Resorts. Vrednost prodaje, ki je bila zaključena včeraj s podpisom kupoprodajne pogodbe, znaša 11 milijonov evrov.**

Sava Turizem d.d. je največje slovensko turistično podjetje, ki pod skupno blagovno znamko Sava Hotels & Resorts združuje šest turističnih destinacij: Sava Hoteli Bled, Terme Ptuj, Terme 3000 - Moravske Toplice, Zdravilišče Radenci, Terme Banovci in Terme Lendava. Družba ima 14 hotelov, šest apartmajskih kompleksov in pet kampov, šest termalnih kompleksov, štiri centre dobrega počutja in golf. Ključni produkti družbe, ki predstavljajo največje deleže v strukturi prihodkov, so hotelirstvo, zdravstvo, wellness, termalni parki, kampiranje, konference in dogodki.

Golf predstavlja majhen, triodstoten delež v strukturi prihodkov Sava Turizma. Zahteva specifične marketinške pristope oziroma kanale za doseganje ciljne skupine golfistov ter hkrati specifična znanja in vlaganja v zagotavljanje najvišje kakovosti igrišča in opremo. S prodajo Golf igrišča Bled se v Sava Turizmu v prihodnje osredotočajo, razvijajo in krepijo svojo osnovno dejavnost. Usmeritev družbe Sava Turizem in s tem povezana investicijska vlaganja bodo v prihodnjih letih namenjena predvsem posodobitvi, nadgradnji in razvoju ključnih produktov. V teku je že korenita nadgradnja zdravstvene dejavnosti v Sava Turizmu.

Pri izboru ustreznega kupca je bilo pomembno, da bo zagotovil  nadaljnji razvoj golfske dejavnosti na Bledu. V Sava Turizmu pričakujejo, da bo nov lastnik krepil prepoznavnost Bleda kot elitne golfske destinacije, kar bo imelo širše pozitivne učinke za turizem na Bledu, s tesnim sodelovanjem pričakujejo učinke tudi pri polnjenju namestitvenih zmogljivosti skupine Sava Hotels & Resorts.

Uprava Sava Turizma se je skupaj z novim lastnikom srečala tudi s predstavniki lokalne skupnosti na Bledu, kjer so jim predstavili načrte z Golf igriščem Bled. Nov lastnik pa je prevzel tudi vse zaposlene na igrišču.

Eligo je mednarodni golf klub, ki združuje člane iz celega sveta, predvsem iz Velike Britanije in Združenih držav Amerike. Člani skupine se povezujejo preko igranja golfa in organizacije športnih tekmovanj na amaterski in profesionalni ravni na 39 izbranih golf igriščih.

V skupini Eligo želijo igrišče na Bledu uveljaviti kot športno in turistično destinacijo za igralce golfa iz Velike Britanije, zahodne Evrope in ZDA ter igralce iz regije. Novoustanovljeni Eligo golf klub na Bledu bo na široko odprl vrata domačim igralcem in članom ter bo služil za trening mladih golfistov.

Predsednik uprave skupine Eligo, Dragan Šolak, je napovedal, da bo blejsko golf igrišče prenovljeno in tako primerno za organizacijo mednarodnih profesionalnih in amaterskih tekmovanj. Med delničarji skupine Eligo je tudi Paul McGinley, ki je osvojil 4 turnirje Evropskega Toura.

Dragan Šolak je med drugim tudi predsednik upravnega odbora skupine United Group, v katero sodi eden od vodilnih slovenskih kabelskih operaterjev Telemach.

Več informacij o skupini Eligo dobite v spletni brošuri na naslovu <http://viewer.zmags.co.uk/publication/4ffee869#/4ffee869/1>

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dodatne informacije:

Sava Turizem d.d.

Barbara Stopinšek, predstavnica za odnose z javnostmi

Barbara.stopinsek@sava.si

in

za Gerrard Enterprises:

Propiar d.o.o.

romana.miklavz@propiar.com